| **Valdis Zatlerislatv. *Valdis Zatlers*** |
| --- |
| Latvijos prezidentas |
|  |
| Gimė | 1955 m. kovo 22 d. (68 metai)Ryga |
| Sutuoktinis (-ė) | Lilita Zatlere |
| Latvijos prezidentas |
| Kelintas | 7-tasis |
| Ėjo pareigas | 2007 m. liepos 8 d. – 2011 m. liepos 8 d. |
| Ankstesnis | Vaira Vīķe-Freiberga |
| Vėlesnis | Andris Bērziņš |
|  |
| Išsilavinimas | 1979 m. Rygos medicinos institutas |
|  |
|  **Vikiteka** | Valdis Zatlers |
| Parašas |
|  |

Valdis Zatlers, 2007 m.
Valdis Zatlers (antras iš kairės) Vilniuje 2008-02-16
**Valdis Zatleris** (latv. *Valdis Zatlers*, g. 1955 m. kovo 22 d. Rygoje) – 7-tasis Latvijos prezidentas nuo 2007 m. liepos 8 d. iki 2011 m. liepos 8 d.

Išrinktas Latvijos Saeimos 2007 m. gegužės 31 d. surinkęs 58 balsus (jo konkurentas Aivars Endziņš gavo 38 balsus). Iki išrinkimo Prezidentu dirbo gydytoju-traumatologu (ortopedu).

Vedęs savo vienmetę Lilitą Zatlerę (*Lilita Zatlere*), turi 3 vaikus.

Biografija
----------

### Išsilavinimas

1979 m. baigė Rygos medicinos institutą. 1990–1991 m. 6 mėn. stažavosi Jeilio universitete bei Sirakjuso universitete JAV.

### Profesinė karjera

Baigęs Rygos medicinos institutą , 1979–1985 m. dirbo traumatologijos ortopedu Rygos 2-ojoje ligoninėje, 1985–1994 m. traumatologijos skyriaus vedėjas. Nuo 1994 m. dirbo Latvijos traumatologijos ir ortopedijos klinikos vyriausiuoju gydytoju.
Dalyvavo likviduojant Černobylio AE avarijos padarinius. 2002 m. buvo atvykęs į Klaipėdos ir Plungės ligonines pasidalinti patirtimi.

Buvo kritikuojamas dėl to, kad ėmė iš pacientų pinigus, tačiau jo šalininkai teigė, kad neoficialios pacientų dovanos medikams Latvijoje yra įprastas dalykas, todėl tai nereiškia, kad jis, V. Zatleris, korumpuotas.

Nuo 2005 m. dėstė universitete. Dalyvavo Ortopedijos ir traumatologijos vystymo fondo veikloje, vienas iš Latvijos gydytojų sąjungos (*Latvijas ārstu biedrība*) įkūrimo iniciatorių.
Apdovanotas Trijų žvaigždžių ketvirtojo laipsnio ordinu (Karininko kryžius).

### Konfliktas su ministru

2003 m. vasario mėn. tuometinis Latvijos Sveikatos apsaugos ministras Aris Auderas inicijavo baudžiamąją bylą dėl tariamo piktnaudžiavimo perkant įrangą ligoninėje, kuriai vadovavo V. Zatleris. Tyrimo laikotarpiu jis buvo nušalintas nuo pareigų. Latvijos spaudos nuomone, tai buvo V. Zatlerio ir A. Audero konflikto išdava (A. Auderas buvo Stuburo chirurgijos centro direktorius V. Zatlerio vadovaujamoje ligoninėje, vertėsi ir privačia praktika, reikalavo iš pacientų pinigų už operacijas, apmokėtas iš valstybės biudžeto). Jau 2003 m. kovo mėn. V. Zatleris grąžintas į pareigas; tyrimas paneigė kaltinimus. O buvęs ministras A. Auderas 2006 m. nuteistas už sukčiavimą stambiu mastu ir nubaustas 150-ties minimalių atlyginimų bauda konfiskuojant turtą.

### Politinė karjera

2007 m. gegužės 22 d. Latvijos Seimo keturių dešiniųjų politinių partijų koalicijos Valdis Zatleris buvo iškeltas kandidatu į prezidentus. Gegužės 31 d. per slaptą balsavimą, kuriame dalyvavo 98 iš 100 parlamentarų, jis gavo 58 balsus ir aplenkė savo varžovą – buvusį Konstitucinio Teismo teisėją Aivarą Endzinį. Liepos 8 d. įvyko jo inauguracija. Tuo metu V. Zatleris nepriklausė jokiai politinei partijai, tačiau 1998 m. buvo dalyvavęs „Žmonių partijos" paskelbtame manifeste.

V. Zatleris buvo kritikuojamas už tai, kad neturi jokios politinės patirties. Kai valdančioji koalicija oficialiai iškėlė V. Zatlerį kandidatu į prezidentus, jis apskritai nebuvo susijęs su politika.

2011 m. liepą įkūrė Reformų partiją.

Asmenybė
--------

Mėgsta gaminti maistą; skulptūras ir muziką.

Šaltiniai
---------

1. 1 2  „Klaipėdos" dienraštis: Latvijos prezidentu išrinktas Valdis Zatleris Archyvuota kopija 2007-09-28 iš Wayback Machine projekto.
2. ↑  Apollo.lv: koalicija kelia V. Zetlersą į prezidentus Archyvuota kopija 2007-09-27 iš Wayback Machine projekto.
3. ↑  „Latvian political parties undergo major upheaval". Baltictimes.com. 2011-07-12. Nuoroda tikrinta 2011-09-18.


| Politinis postas |
| --- |
| Prieš tai:**Vaira Vykė-Freiberga** | **Latvijos prezidentas**2007–2011 m. | Po to:**Andris Bērziņš** |

|  |  |  |  |  |
| --- | --- | --- | --- | --- |
| 

| Ž • A • RLatvijos prezidentai |
| --- |
|  |
| 
Jānis Čakste **·** Gustavs Zemgals **·** Alberts Kviesis **·** Kārlis Ulmanis **·** *Sovietų okupacija (1940–1991)* **·** Anatolijs Gorbunovs **·** Guntis Ulmanis **·** Vaira Vīķe-Freiberga **·** Valdis Zatlers **·** Andris Bērziņš **·** Raimonds Vējonis **·** Egils Levits **·** Edgars Rinkēvičs | Latvijos herbas |

 |